Mopslík, ktorý chcel byť tekvičkou
Author: Bella Swift
Date: 2024-10-09T09:47:56+00:00
Description: Chloe sa už nevie dočkať Halloweenu. Lenže jej mopsličia kamoška Peggy sa bojí čarodejníc, príšer, duchov – a najmä tmy! A už vôbec si nechce obliecť kostým tekvice a ísť s Chloe koledovať. Dokáže tento malý strachopud prekonať svoje obavy a strašidelne dobre sa zabaviť?

Mopslík,

ktorý chcel byť tekvičkou

Vyšlo aj v tlačovej podobe

Objednať môžete na
www.fragment.sk
www.albatrosmedia.sk

Bella Swift

Mopslík, ktorý chcel byť tekvičkou – e-kniha

Copyright © Albatros Media a. s., 2024

Všetky práva vyhradené.

Žiadna časť tejto publikácie nesmie byť rozširovaná
bez písomného súhlasu majiteľov práv.

Prvá kapitola

Veľká strašidelná príšera s divokými žltými očami zazerala na mopslíčku Peggy. Hlasno zarevala a vycerila pritom ostré zuby. Tesne predtým, ako ju chňapla, sa Peggy preľaknuto prebudila zo šlofíka.

Uf! uľavilo sa jej. Bol to iba sen. Vzápätí však otvorila oči a vystrašene vyskočila. Po chodbe sa k nej blížilo niečo strašidelné. Nebola to príšera, ale veľa tomu nechýbalo – vysávač!

„Prepáč, Pegs,“ prehlušil ocko hluk vysávača. „Viem, že to nenávidíš, ale je sobota.“

Každú sobotu poobede Peggina rodina upratuje. Peggy pred vysávačom utiekla do obývačky. Chloe umývala okná, zatiaľ čo jej starší brat Finn utieral prach. Najmladšia Ruby si ukladala hračky.

„Aj ja pomôžem!“ ponúkla sa Peggy, zubami chytila plyšového macka a vhodila ho do košíka. Ľudia, ako inak, počuli iba štekot.

Do obývačky vošla mama a stiahla si z rúk žlté gumené rukavice. „Kuchyňa je uprataná. Ako sa vám darí tu?“

„Už sme takmer hotoví,“ odvetila Chloe.

Peggy vytiahla spod gauča vláčik a hodila ho Ruby do lona. Tá ju pohladkala po hlave a zachichotala sa. „Peggy pomáha tiež.“

„Môžeme si dnes s kamoškami upiecť pizzu?“ spýtala sa Chloe, strekla na okná čistiaci prostriedok a utrela ho papierovou utierkou.

Mmm, pizza. Už pri pomyslení na ňu Peggy nedočkavo slintala.

„Samozrejme,“ súhlasila mama.

„A môžeme si spraviť pukance a pozrieť si strašidelný film?“ dodala Chloe. „Prosííím – Halloween je už za dverami.“

„Môžete,“ zasmiala sa mama. „Bez problémov.“

„Kto príde na prespávačku?“ vyzvedal Finn a utieral prach na poličkách.

„Ellie a Hannah,“ odpovedala Chloe. „Budeme spať v obývačke. Aj s Peggy, samozrejme.“

„Jupí!“ zaštekala Peggy. S Chloe boli najlepšie kamošky, odkedy si ju adoptovali z útulku. Peggy milovala každého člena rodiny, ale s Chloe mali špeciálne puto.

„Môžeme zostať hore do neskorej noci?“ spýtala sa Chloe.

„Áno, ak nás ostatných nebudete budiť,“ odvetila mama.

„Aj ja,“ prosíkala Ruby a poskakovala. „Aj ja chcem zostať dlho hore!“

„To teda nie,“ odsekla Chloe. „Si len škôlkarka. Na prespávačku si ešte malá.“

„Môžeš ísť spať trošičku neskôr, Ruby,“ povolila mama, „ale toto je Chloeina párty.“

„To nie je fér,“ urazila sa Ruby.

„Keď budeš staršia, užiješ si vlastné prespávačky,“ sľúbila jej mama.

„Ani ty nás nesmieš otravovať,“ pohrozila Chloe svojmu staršiemu bratovi.

„Neboj sa,“ ubezpečil ju Finn a švihol ju prachovkou. „Nechcem strácať čas s tebou ani s tvojimi hlúpymi kamoškami.“

„Výborne,“ odvrkla Chloe a vyplazila naňho jazyk. „Pretože nie si pozvaný!“

Peggy sa nevedela dočkať, kedy prídu Chloeine kamarátky. Rozbehla sa k oknu, vyskočila a oprela sa labkami o parapet. Plochý čierny ňufák pritlačila na sklo a hľadela do predzáhradky. Stromy hýrili červeným, zlatým a hnedým lístím, ale po Chloeiných kamoškách nebolo na chodníku ani stopy.

„Peggy,“ povzdychla si Chloe. „Práve som to vyčistila!“ Ešte raz na okno strekla čistiaci sprej a zotrela šmuhu, ktorú na skle zanechal Peggin nos. „Chcem to čím skôr dokončiť, nech sa môžem pripraviť na prespávačku.“

„Už môžeš vyjsť, Peggy,“ povedal ocko a vykukol spoza dverí. „Dovysával som. Treba spraviť ešte niečo?“

„Už nič,“ odvetila mama. „To je všetko. Dobrá práca, rodinka.“

„Poď, Peggy,“ zvolala Chloe. „Musíme naplánovať dnešný večer!“

Peggy vyštartovala za ňou a vyštverala sa po schodoch najrýchlejšie, ako jej to krátke labky dovolili. Chloe si na posteli sadla do tureckého sedu, vytiahla trblietavý zošit s jednorožcom na obálke a začala spisovať zoznam.

„Pizza… pohodička… pukance,“ vymenúvala.

Podľa Peggy všetko znelo zábavne – najmä pizza a pukance! Radostne zakňučala.

„Hmm… nezabudla som na niečo?“ premýšľala nahlas.

Peggy zamyslene obhrýzala roh Chloeinho vankúša.

„Ach, to mi pripomína!“ zvolala Chloe a vytrhla jej vankúš z papuľky. „Musíme si dať aj vankúšovú vojnu!“ Rýchlo na zoznam dopísala „vankúšová vojna“. „Ďakujem, Peggy,“ vystískala ju. „Neviem, čo by som bez teba robila!“

O šiestej večer zazvonil zvonček. Peggy sa rozbehla k dverám, nadšene štekala a vrtela skrúteným chvostíkom.

„Ja otvorím!“ zvolala Chloe a rozcapila dvere. Jej kamošky Ellie a Hannah vošli dnu, každá si niesla ruksak a spacák.

„Ahoj, Peggy,“ prehodila Hannah a čupla si, aby ju pohladkala. „Pozdravuje ťa Princezná.“ Bol to jej domáci miláčik. Peggy trochu zosmutnela, že Princezná nepríde, ale malý hravý teriér dokáže narobiť neplechu. Asi to takto bolo lepšie.

„Poďte, baby,“ pozvala ich Chloe. „Upečieme si pizzu!“

Dievčatá sa vybrali do kuchyne. Umyli si ruky a potom si všetky vzali po bochníčku cesta, ktoré pripravil ocko, a rozvaľkali ich na kuchynskej linke.

„Hej, sledujte toto!“ zvolal Finn a vkročil do kuchyne. Zodvihol kus okrúhleho cesta a pompézne ho vyhodil do vzduchu.

PLESK! Dopadlo Peggy na hlavu a zakrylo jej oči.

„Pomoc!“ zaštekala. „Nič nevidím!“

„Ups! Prepáč, Peggy,“ ospravedlnil sa Finn a zobral jej pizzové cesto z hlavy. „Chcel som ho chytiť.“

„Maaamiiiii!“ zakričala Chloe. „Finn nás otravuje!“

„To je v pohode,“ povedala Ellie. „Je zábavný.“

„A celkom milý,“ zašepkala Hannah a začervenala sa.

Zdesený Finn vybehol z kuchyne.

„Nuž, tak sme sa ho zbavili,“ odvetila Chloe.

Dievčatá potreli pizzové cestá paradajkovou omáčkou, posypali syrom a ozdobili ďalšími chutnými prísadami. Peggy trpezlivo čakala pri ich nohách a zhltla každý kúsok syra a salámy, čo spadol na zem.

„Vyzeráš nádherne, Peggy,“ pochválila ju Ellie.

Table of Contents

Prvá kapitola